ZRUŠENÉ všeobecne záväzným nariadením č. 1/2006.

Všeobecne záväzné nariadenie
hlavného mesta Slovenskej republiky Bratislavy
č. 1/2002
zo 17. januára 2002
ktorým sa mení a dopĺňa všeobecne záväzné nariadenie hlavného mesta Slovenskej republiky Bratislavy č. 14/2001 o nájme bytov a obytných miestností v zariadeniach určených na trvalé bývanie
Mestské zastupiteľstvo hlavného mesta Slovenskej republiky Bratislavy podľa § 11 ods. 5 písm. a) zákona Slovenskej národnej rady č. 377/1990 Zb. o hlavnom meste Slovenskej republiky Bratislave ustanovuje:

Čl. I
Všeobecne záväzné nariadenie hlavného mesta Slovenskej republiky Bratislavy č. 14/2001 o nájme bytov a obytných miestností v zariadeniach určených na trvalé bývanie sa mení a dopĺňa takto:
1.	§ 3 sa dopĺňa odsekmi 4 až 6, ktoré znejú:

“(4) Žiadateľ je povinný každoročne najneskôr do 30. apríla aktualizovať svoju žiadosť minimálne v rozsahu podľa odseku 1 písm. a), b), c), d), f) a h). Povinnosť aktualizovať sa nevzťahuje na kalendárny rok, v ktorom bola žiadosť podaná. Neaktualizovanie žiadosti má za následok vyradenie zo zoznamu žiadateľov. Pri posudzovaní aktualizovanej žiadosti postupuje správca podľa odseku 2.
(5) O nájom mestského bytu možno požiadať aj v prospech tretej osoby; v tomto prípade:
a)	tretia osoba musí spĺňať podmienky § 4 a 6,
b)	na žiadateľa sa vzťahujú ustanovenia odseku 1, 2 a 4,
c)	oznámenie o zaradení sa zasiela žiadateľovi a tretej osobe,
d)	do zoznamu žiadateľov je zaradený žiadateľ spolu s treťou osobou.
(6) Primátor každoročne vyberá zo zoznamu žiadateľov o nájom mestského bytu nezvereného do správy mestskej časti žiadateľov, ktorých zaradí do poradovníka žiadateľov o nájom mestského bytu nezvereného do správy mestskej časti.”.
2.	§ 4 sa dopĺňa odsekom 8, ktorý znie:

“(8) Ak sa prenajíma byt v dome, ktorý je chránený podľa osobitného predpisu8a), prenajímateľ uvedie túto skutočnosť v nájomnej zmluve a zaviaže nájomcu dodržiavať osobitné povinnosti a obmedzenia, ktoré z tejto ochrany vyplývajú.”.

Poznámka pod čiarou k odkazu 8a znie:
“8a) Zákon Slovenskej národnej rady č. 27/1987 Zb. o štátnej pamiatkovej starostlivosti v znení zákona č. 183/2000 Z. z.”.
3.	§ 5 ods. 1 až 3 znejú:

“(1) Mestský byt sa prenajíma na dobu určitú, ktorá neprevýši 3 roky. Po uplynutí troch rokov je možné predĺžiť dobu nájmu mestského bytu na dobu neurčitú. Ak ide o byt podľa § 10, základná doba nájmu nesmie prevýšiť dobu desať rokov.

(2) Prenajímateľ v zmluve o nájme bytu uvedie, za akých podmienok bude dobu nájmu bytu predlžovať, pričom jednorázové predĺženie nesmie presiahnuť tri roky, a za akých podmienok ju predĺži na dobu neurčitú.

(3) Podmienkou pre predĺženie doby nájmu podľa odseku 2 je dodržiavanie povinností nájomcu tak, ako vyplývajú zo všeobecne záväzných právnych predpisov9) a nájomnej zmluvy, predovšetkým však úhrada nájomného a záloh za služby spojených s užívaním bytu, nepoškodzovanie bytu a spoločných častí a zariadení domu a dodržiavanie práv nájomcov iných bytov v dome. Prenajímateľ môže v zmluve o nájme bytu určiť aj ďalšie podmienky predĺženia doby nájmu bytu.”.
4.	V § 13 ods. 3 sa doterajší odkaz 10 označuje ako odkaz 9.
5.	V § 10 ods. 2 sa vypúšťa písm. c).

Čl. II
Toto všeobecne záväzné nariadenie nadobúda účinnosť 1. marca 2002.

Jozef Moravčík
primátor